Nairobi, Kenya BUNGE la
Seneti la Kenya limepiga kura ya kumwondoa madarakani Gavana wa Jimbo la Kiambu,
Ferdinand Waititu maarufu kama Babaya kwa madai ya ufisadi na matumizi mabaya
ya mamlaka. Katika hatua
ambayo ilikuwa inasubiriwa kwa hamu kubwa nchini Kenya, maseneta 27 kati ya 38
waliopiga kura usiku wa kuamkia Alhamisi. Wabunge hao waliidhinisha
hoja ya kumwondoa madarakani Waititu iliyopitishwa na bunge la kaunti ya Kiambu
mnamo Disemba mwaka 2019. Safari ya
kumwondoa madarakani Ferdinand Waititu ilianza mwaka jana katika kaunti yake ya
Kiambu wakati madiwani walipopiga kura ya kutokuwa na imani naye. Madiwani wa Jimbo
la Kiambu walidai kuwa Waititu alijihusisha na ufisadi na matumizi mabaya ya
mamlaka, ukiukaji wa katiba na sheria nyinginezo, mashtaka ambayo
yaliidhinishwa na Seneti. Inadaiwa
kwamba alitumia ushawishi wake kujinufaisha kifedha, kutoa zabuni za mamilioni
ya fedha kwa kampuni za jamaa zake kutoa hudumu katika kaunti ya Kiambu. Mwaka 2019
Waititu, mke wake Susan Wangari Ndung’u na binti yao, Monica Njeri walishtakiwa
kortini kwa kuchukua zabuni fedha za Kenya Shilingi milioni 588 (sawa na dola
6,000,000) bila ya kufuata sheria. Hatua ya
serikali ya Kiambu kuzipa kampuni zinazomilikiwa na watu wa familia ya Waititu
zabuni inakwenda kinyume na sehemu ya 66 (8A) ya Sheria ya Ununuzi na Uuzaji wa
Bidhaa za Umma 2015. Sehemu hiyo
inasema: “Mtu au jamaa za mtu wanapopewa zabuni katika asasi anayosimamia
atakuwa, ametenda kosa kwa mujibu wa sheria ya ununuzi na uuzaji bidhaa.” Ferdinand
Waititu ni gavana wa kwanza kuondolewa na bunge la seneti nchini Kenya kwa
madai ya ufisadi na matumizi mabaya ya mamlaka. Kuondolewa
kwake kumekuja wakati ambapo serikali inaonekana kuimarisha vita dhidi ya
ufisadi ambao umekithiri hasa miongoni mwa maofisa wa serikali ya kitaifa na za
majimbo. Wachambuzi wanasema
kwamba hatua ya bunge la seneti ya kumtimua Gavana Waititu inatuma ujumbe wa
tahadhari kwa vigogo ambao wanakabiliwa na mashtaka ya ufisadi. Mwanasheria
ambaye pia ni mchambuzi wa masuala ya kijamii na kisiasa, Daktari Alutalala
Mukhwana anasema kutimuliwa kwa Waititu ni ishara kwamba vita dhidi ya matumizi
mabaya ya fedha za umma vimeanza kuzaa matunda. “Sasa
maofisa wa serikali, wabunge na hata magavana itabidi wawe waangalifu katika
matumizi ya fedha za umma. Na hatua ya seneti pia itatoa changamoto kwa idara
ya mahakama kuongeza kasi ya kushughulikia kikamilifu kesi za ufisadi na
matumizi mabaya ya ofisi miongoni mwa maofisa wa serikali” anasema Dk.
Alutalala Mukhwana. Magavana
wengine wanne wanakabiliwa na mashataka ya madai ya ufisadi na matumizi mabaya
ya madaraka miongoni mwao Gavana wa Nairobi, Mike Mbuvi Sonko kwa jina maarufu
Sonko. Rais Uhuru
Kenyatta kila mara ameshtumu idara ya mahakama nchini Kenya kwa madai kwamba
haisaidii utawala wake kupambana na ufisadi uliokolea serikalini. Kwa upande
mwingine, jaji mkuu wa kenya amelalamikia vikali kuhusu hatua ya serikali ya
kupunguza bajeti dhidi ya idara ya mahakama, jambo ambalo anasema, linavuruga
shughuli na usimamizi na utekelezwaji wa haki. Pia, idara
ya mahakama inanyoshea kidole kitengo cha usimamizi wa mashtaka ya umma kwa
ushahidi hafifu dhidi ya watuhumiwa wa ufisadi, jambo ambalo limesababisha kesi
nyingi kutupiliwa mbali.